**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 0100-222/2020/5

Datum: 22.5.2020

# **Zadeva: Zakon o spremembah in dopolnitvah Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP-A) - pojasnila**

Spoštovani,

dne 30.4.2020 je bil v Uradnem listu RS, št. 61/20 objavljen Zakon o spremembah in dopolnitvah Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP-A), s katerim se dopolnjuje in spreminja nekatere določbe Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (Uradni list RS, št. 49/20, v nadaljevanju: ZIUZEOP) tudi v 9. poglavju z naslovom PLAČE IN NADOMESTILA PLAČ TER PREMESTITVE V JAVNEM SEKTORJU, ki se nanaša na ukrepe v javnem sektorju.

ZIUZEOP v 9. poglavju, kot je že bilo pojasnjeno v pojasnilu št. 0100-222/2020/1 z dne 15.4.2020, ureja za javni sektor nekatere posebnosti, in sicer naslednje:

1. začasna premestitev zaradi nujnih delovnih potreb v času epidemije (66. člen),
2. delo preko polnega delovnega časa v času epidemije (67. člen),
3. zaposlitev zaradi nujnih delovnih potreb v času epidemije (68. člen),
4. znižanje plač in nadomestil plač funkcionarjev (69. člen),
5. nadomestilo plače zaradi epidemije (70. člen),
6. dodatek za nevarnost in posebne obremenitve v času epidemije (71. člen).

Z ZIUZEOP-A se je poseglo v zgoraj naštete institute od 2. do 6. točke, razen v institut iz 3. točke (68. člen), dodana pa sta dva nova člena, in sicer 68.a člen, ki širi uporabo nekaterih členov ZIUZEOP na zasebne izvajalce, ki dejavnost opravljajo v okviru mreže javne službe in 71.a člen, ki določa ureditev v zvezi s prenosom letnega dopusta iz leta 2019.

Pri tem še dodajamo, da je bil z ZIUZEOP-A zaradi jasnosti predpisa spremenjen 20. člen ZIUZEOP, ki sedaj določa, da ukrepi iz III. dela zakona ter iz aktov, sprejetih na njegovi podlagi, veljajo **od 13. marca 2020 do 31. maja 2020**, če ta zakon ne določa drugače. Če do 15. maja 2020 epidemija ni preklicana, se roki izteka ukrepov, ki so določeni **do 31. maja** **2020[[1]](#footnote-1),** podaljšajo za 30 dni. V Uradnem listu RS, št. 68/20 je bil dne 14.5.2020 objavljen Odlok o preklicu epidemije nalezljive bolezni SARS-CoV-2 (COVID-19). Odlok v 3. členu določa, da z dnem uveljavitve tega odloka preneha veljati Odredba o razglasitvi epidemije nalezljive bolezni SARS-CoV-2 (COVID-19) na območju Republike Slovenije (Uradni list RS, št. 19/20). V 4. členu pa je določeno, da ta odlok začne veljati naslednji dan po objavi v Uradnem listu Republike Slovenije, uporablja pa se od 31. maja 2020. Z navedenim Odlokom je bila epidemija preklicana, zato ukrepi iz III. dela ZIUZEOP veljajo do 31. maja 2020, če ni z ZIUZEOP določeno drugače.

Na tem mestu sporočamo še, da je ZIUZEOP-A posegel tudi v 22. člen, ki določa upravičene delodajalce, ki lahko uveljavljajo povračilo nadomestila plače. Pri tem **ostaja nespremenjena prva alineja prvega odstavka relevantna za delodajalce v javnem sektorju,** ki določa, da lahko pravico do povračila nadomestila plače delavcem na začasnem čakanju na delo in zaradi odsotnosti iz razloga višje sile uveljavlja vsak delodajalec v Republiki Sloveniji, razen neposredni ali posredni uporabnik proračuna Republike Slovenije oziroma proračuna občine, katerega delež prihodkov iz javnih virov je bil v letu 2019 višji od 70 odstotkov.

**V nadaljevanju podajamo pojasnila sprememb in novih določb ZIUZEOP-A, ki veljajo za javni sektor.**

1. **Delo preko polnega delovnega časa v času epidemije (20. člen ZIUZEOP-A, sprememba 67. člena ZIUZEOP)**

Z dopolnitvijo 67. člena ZIUZEOP, ki ureja delo preko polnega delovnega časa v času epidemije, je določeno, da je odreditev dela preko polnega delovnega časa v času trajanja epidemije v nujnih primerih ne glede na omejitve glede delovne obveznosti in počitkov, ko ni mogoče na drugačen način opraviti nujnih nalog, **dopustna le za najkrajši možni čas**, s tem da je treba javnemu uslužbencu takoj po prenehanju razlogov zagotoviti sorazmerno daljši počitek skladno s predpisi in kolektivnimi pogodbami.

Nov peti odstavek 67. člena ZIUZEOP določa tudi omejitev možnega števila ur dela preko polnega delovnega časa na letni ravni, in sicer skupno število ur dela preko polnega delovnega časa po 67. členu ZIUZEOP na letni ravni ne sme preseči 480 ur.

1. **Uporaba nekaterih določb ZIUZEOP za zasebne izvajalce v javni mreži (21. člen ZIUZEOP-A, novi 68.a člen ZIUZEOP)**

Novi 68.a člen določa, da se določbe 66., 67. in 68. člena ZIUZEOP uporabljajo tudi za zasebne izvajalce, ki dejavnost opravljajo v okviru mreže javne službe.

Upoštevaje razloge, zaradi katerih so bile sprejete posebne ureditve začasnih premestitev zaradi nujnih delovnih potreb (66. člen), dela preko polnega delovnega časa (67. člen) in posebna ureditev zaposlitev zaradi nujnih delovnih potreb (68. člen) v času epidemije, se z 68.a členom možnost uporabe teh treh določb določa tudi za zasebne izvajalce v javni mreži. Ti izvajalci delajo v enakih pogojih in v istih dejavnostih kot nekateri javni zavodi in se lahko tudi znajdejo v kadrovskih in organizacijskih težavah, zato se jim na podlagi novega člena omogoča reševanje teh težav na enak način, kot je to določeno za javni sektor.

1. **Znižanje plač in nadomestil plač funkcionarjev (22. člen ZIUZEOP-A, sprememba 69. člena in 108. člen ZIUZEOP)**

V zvezi z 69. členom, ki določa znižanje plač in nadomestil plač funkcionarjev je bil z ZIUZEOP-A dopolnjen prvi odstavek tega člena, in sicer tako, da se znižanje plač in nadomestil plač funkcionarjem določi z uveljavitvijo ZIUZEOP do 31. maja 2020.

V 54. členu, ki določa začetek veljavnosti ZIUZEOP-A, je tudi določeno, da se spremenjeni 69. člen in 108. člen (prehodna določba na področju uskladitve nadomestil plač funkcionarjev po prenehanju funkcije) uporabljata od 11. aprila 2020.

1. **Nadomestila plače zaradi epidemije (23. člen ZIUZEOP-A, dopolnitve 70. člena ZIUZEOP)**

Že veljavni ZIUZEOP je za javni sektor v 70. členu določil nadomestila plač za primere:

* čakanja na delo zaradi epidemije,
* karantene,
* višje sile.

Z ZIUZEOP-A je v četrtem odstavku 70. člena določena podlaga za izplačilo nadomestila plače v primeru, ko delodajalec javnemu uslužbencu odredi karanteno in preventivno izolacijo in za primer začasne zadržanosti od dela zaradi okužbe pri opravljanju dela.

Nov odstavek 70. člena določa, da če je javnemu uslužbencu **odrejena karantena zaradi rizičnega stika v času opravljanja dela in v primeru preventivne izolacije**, ki ju pisno odredi delodajalec oziroma predstojnik, pripada javnemu uslužbencu plača, ki bi jo prejel, če bi delal. Preventivna izolacija pomeni, da zaradi zagotavljanja nemotenega delovnega procesa delodajalec oziroma predstojnik pisno napoti zdravega javnega uslužbenca v izolacijo.

Nadalje je določeno, da v primeru **začasne zadržanosti od dela zaradi okužbe pri opravljanju dela** znaša nadomestilo plače za čas odsotnosti z dela 100 odstotkov osnove, ki je določena za obračun nadomestila za čas odsotnosti zaradi bolezni.

Navedena ureditev je bila sprejeta upoštevaje, da so nekateri javni uslužbenci pri opravljanju svojega dela bistveno bolj izpostavljeni stikom z morebitnimi okuženimi oziroma je več možnosti, da bodo zaradi okužbe tudi zboleli (predvsem na primer zdravstveno osebje in tudi osebje v domovih za ostarele).

Odreditev **preventivne izolacije** javnemu uslužbencu s strani delodajalca pa je namenjena temu, da lahko delodajalec zagotavlja ustrezno število razpoložljivih in zdravih delavcev za primer okužbe delavca, ki dela. Na ta način je možno ustrezno organizirati delo in zagotavljati nemoten delovni proces.

Nov peti odstavek 70. člena določa tudi, da **nadomestilo plače** določeno v skladu s prvim (odrejena karantena s strani ministra za zdravje), drugim (višja sila) in tretjim odstavkom (čakanje na delo zaradi epidemije) tega člena, **ne sme biti nižje od minimalne plače**. Pri tem pa opozarjamo, da navedena določba velja le za nadomestila plače, ki so bila izplačana javnim uslužbencem v skladu s prvim, drugim in tretjim odstavkom 70. člena ZIUZEOP. V zvezi z **začetkom uporabe določb ZIUZEOP-A** tudi pojasnjujemo, da je treba upoštevati, da je ZIUZEOP-A sicer stopil v veljavo z dnem 1.5.2020, vendar **se spremembe členov ZIUZEOP skladno z 20. členom ZIUZEOP uporabljajo od 13. marca 2020**. Že izplačana nadomestila plače v skladu s prvim, drugim in tretjim odstavkom 70. člena ZIUZEOP, ki so bila nižja od minimalne plače, je glede na navedeno treba od 13.3.2020 dalje ustrezno poračunati.

70. člen ZIUZEOP je bil dopolnjen tudi s šestim odstavkom, ki določa, da se glede pravic iz socialnih zavarovanj za izplačilo nadomestil v skladu s tem členom, za javne uslužbence **smiselno uporablja 27. člen tega zakona**.

27. člen ZIUZEOP ureja položaj delavcev, ki imajo pravice iz socialnih zavarovanj, in sicer:

a) V prvem odstavku 27. člena je določeno, da če je delavec ob napotitvi na začasno čakanje na delo upravičen do odsotnosti z dela ali med trajanjem začasnega čakanja na delo ali višje sile pridobi pravico do odsotnosti z dela na podlagi predpisov o zdravstvenem zavarovanju ali starševskem varstvu ter do ustreznega nadomestila plače ali plačila prispevkov, se nadomestilo plače iz 26. člena v tem času ne izplačuje. **Smiselna uporaba tega člena pomeni, da se v tem primeru nadomestilo iz 70. člena ne izplačuje.**

b) V drugem odstavku 27. člena pa se ureja primere, če je delavec ob napotitvi na začasno čakanje na delo ali med trajanjem začasnega čakanja na delo ali višje sile uveljavil oziroma je upravičen do dela s krajšim delovnim časom in prejema delno nadomestilo na podlagi predpisov o pokojninskem in invalidskem zavarovanju ali je upravičen do dela s krajšim delovnim časom na podlagi predpisov o zdravstvenem zavarovanju ali starševskem varstvu. V tem primeru se nadomestilo plače iz 26. člena v tem času izplačuje v sorazmernem delu, delavec pa zadrži pravico do prejemkov oziroma plačila prispevkov iz socialnih zavarovanj po teh predpisih, kot da bi delal. **Smiselna uporaba tega člena pomeni, da se v tem primeru nadomestilo iz 70. člena izplačuje v sorazmernem delu, zaposleni pa zadrži pravico do prejemkov oziroma plačila prispevkov iz socialnih zavarovanj po teh predpisih, kot da bi delal.**

1. **Dodatek za nevarnost in posebne obremenitve v času epidemije (24. člen ZIUZEOP-A, dopolnitev 71. člena ZIUZEOP)**

Z 71. členom ZIUZEOP je bil določen nov dodatek za nevarnost in posebne obremenitve v času epidemije virusa COVID-19 za vse tiste zaposlene, ki so zaradi opravljanja svojega dela v času epidemije nadpovprečno izpostavljeni tveganju za svoje zdravje oziroma so prekomerno obremenjeni zaradi obvladovanja epidemije.

Z ZIUZEOP-A se je člen dopolnil v šestem odstavku, ki določa način financiranja, in sicer je določeno, da se za financiranje **dodatka iz 11. točke 39. člena KPJS (dodatek za delo v rizičnih razmerah)** zagotovijo sredstva v proračunu Republike Slovenije tudi zasebnim izvajalcem socialnega in zdravstvenega varstva, ki dejavnost opravljajo v okviru mreže javne službe.

1. **Prenos letnega dopusta iz leta 2019 (25. člen ZIUZEOP-A, novi 71.a člen ZIUZEOP)**

Nov 71.a člen ZIUZEOP vsebuje pravno podlago, ki predvsem javnim uslužbencem na področju zdravstva, pa tudi drugim javnim uslužbencem, katerim je zaradi nujnih delovnih potreb pisno prepovedano koriščenje letnega dopusta iz leta 2019, omogoča koriščenje letnega dopusta iz leta 2019 do konca leta 2020 ne glede na določbo tretjega odstavka 162. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS in 81/19; ZDR-1), skladno s katero bi sicer morali preostanek letnega dopusta za leto 2019 izrabiti v dogovoru z delodajalcem do 30. junija 2020. Na podlagi sprejete Odredbe o omejitvi določenih pravic zdravstvenih delavcev in zdravstvenih sodelavcev (Uradni list RS, št. 19/20) je namreč pravica zdravstvenih delavcev in zdravstvenih sodelavcev do izrabe letnega dopusta v času epidemije omejena oziroma jim je koriščenje letnega dopusta prepovedano. Zaposleni imajo v letošnjem letu še neizrabljeni letni dopust za leto 2019, ki ga glede na izdano odredbo objektivno ne bo mogoče izkoristiti, prav tako pa zaradi nujnih delovnih potreb, ki jih ugotovijo predstojniki, določeni javni uslužbenci prav tako ne bodo mogli izkoristiti preostanka letnega dopusta iz leta 2019. Nova ureditev omogoča tem javnim uslužbencem izrabo letnega dopusta iz leta 2019 tudi po 30. juniju 2020.

Ministrstva prosimo, da z vsebino tega pojasnila seznanijo proračunske uporabnike iz svoje pristojnosti.

Hvala že vnaprej in prijazen pozdrav,

Boštjan Koritnik

minister

Poslano:

- naslovnikom po elektronski pošti

1. Predhodno je bilo v ZIUZEOP navedeno »na 31. maj 2020«. [↑](#footnote-ref-1)